CELEX: 32013D0791
Language: da
Date: 2013-12-13 00:00:00
Title: 2013/791/Euratom: Rådets afgørelse af 13. december 2013 om ændring af beslutning 2007/198/Euratom om oprettelse af et europæisk fællesforetagende for ITER og fusionsenergiudvikling og om tilståelse af fordele til det

21.12.2013   
            
            
               DA
            
            
               Den Europæiske Unions Tidende
            
            
               L 349/100
            
         RÅDETS AFGØRELSE
   af 13. december 2013
   om ændring af beslutning 2007/198/Euratom om oprettelse af et europæisk fællesforetagende for ITER og fusionsenergiudvikling og om tilståelse af fordele til det
   (2013/791/Euratom)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Atomenergifællesskab, særlig artikel 47, stk. 3 og 4,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Med Rådets beslutning 2007/198/Euratom (1) oprettedes det europæiske fællesforetagende for ITER og fusionsenergiudvikling (»Fusion for Energy«) eller (»fællesforetagendet«) med henblik på at levere Det Europæiske Atomenergifællesskabs (Euratoms) bidrag til Den Internationale Fusionsenergiorganisation for ITER og aktiviteterne under (»den bredere strategi«), der udføres i samarbejde med Japan, samt at forberede og koordinere et program for aktiviteter til forberedelse af opførelsen af en demonstrationsreaktor for fusionsenergi og dertil knyttede anlæg.
            
         
               (2)
            
            
               I beslutning 2007/198/Euratom fastsættes et finansielt referencebeløb, der anses for at være nødvendigt for fællesforetagendet, samt Euratoms anslåede samlede bidrag til dette beløb, idet bidraget skulle stilles til rådighed gennem Euratom forsknings- og undervisningsprogrammer vedtaget i henhold til Euratomtraktatens artikel 7.
            
         
               (3)
            
            
               De ressourcer, der blev anset for at være nødvendige for fællesforetagendet i løbet af ITER's opførelsesfase, der dækker perioden 2007-2020, beløb sig til 7 200 000 000 EUR (i 2008-tal) i marts 2010. I juli 2010 reducerede Rådet dette beløb til 6 600 000 000 EUR (2008-tal).
            
         
               (4)
            
            
               I den flerårige finansielle ramme for perioden 2014-2020 fastsatte Europa-Parlamentet og Rådet Euratoms maksimale forpligtelser til ITER til 2 707 000 000 EUR (2011-tal).
            
         
               (5)
            
            
               Det er nødvendigt at ændre beslutning 2007/198/Euratom for at gøre det muligt at finansiere fællesforetagendets aktiviteter i perioden 2014-2020 fra Den Europæiske Unions almindelige budget i stedet for at finansiere dem gennem Euratoms forsknings- og uddannelsesprogrammer.
            
         
               (6)
            
            
               Tredjelande, som har indgået samarbejdsaftaler med Euratom om kerneenergiforskning, herunder kontrolleret nuklear fusion, hvori deres respektive forskningsprogrammer associeres med Euratoms programmer, skal bidrage til finansieringen af fællesforetagendets aktiviteter. Deres bidrag bør fastlægges i de respektive samarbejdsaftaler med Euratom.
            
         
               (7)
            
            
               Køreplanen for fusionsenergi fra 2012, der er udviklet af de nationale fusionsforskningslaboratorier, har det endelige mål at støtte udformningen og opførelsen af ITER samt at demonstrere produktionen af elektricitet fra fusion omkring midten af dette århundrede. Derfor bør fællesforetagendet for at kunne udføre sine opgaver opretholde et tæt samarbejde med de europæiske enheder, der gennemfører denne køreplan.
            
         
               (8)
            
            
               Det er desuden hensigtsmæssigt at ajourføre beslutning 2007/198/Euratom, for så vidt angår bestemmelserne om beskyttelse af Unionens finansielle interesser.
            
         
               (9)
            
            
               Europa-Parlamentet og Rådet bør underrettes om gennemførelsen af beslutning 2007/198/Euratom på grundlag af de oplysninger, som fremsendes af fællesforetagendet.
            
         
               (10)
            
            
               Beslutning 2007/198/Euratom bør derfor ændres i overensstemmelse hermed —
            
         VEDTAGET DENNE AFGØRELSE:
   Artikel 1
   Beslutning 2007/198/Euratom ændres som følger:
   
               1)
            
            
               i artikel 4 foretages følgende ændringer:
               
                           a)
                        
                        
                           stk. 1, litra c), affattes således:
                           
                                       »(c)
                                    
                                    
                                       i overensstemmelse med de forsknings- og undervisningsprogrammer, der vedtages i medfør af traktatens artikel 7, for så vidt angår opgaverne i artikel 1, stk. 2, litra c), eller gennem en anden afgørelse, der vedtages af Rådet.«
                                    
                                 
                     
                           b)
                        
                        
                           i stk. 2 indsættes følgende afsnit:
                           »Bidrag fra tredjelande, som har indgået samarbejdsaftaler med Euratom om kerneenergiforskning, herunder kontrolleret nuklear fusion, hvori deres respektive forskningsprogrammer associeres med Euratoms programmer, fastlægges i de respektive samarbejdsaftaler med Euratom.«
                        
                     
                           c)
                        
                        
                           stk. 3 affattes således:
                           »3.   Euratoms bidrag til fællesforetagendet for perioden 2014-2020 fastsættes til 2 915 015 000 EUR (i løbende priser).«
                        
                     
                           d)
                        
                        
                           stk. 4 udgår.
                        
                     
         
               2)
            
            
               følgende artikler indsættes:
               »Artikel 5a
               Beskyttelse af Den Europæiske Unions finansielle interesser
               1.   Kommissionen træffer egnede foranstaltninger til at sikre, at Unionens finansielle interesser bliver beskyttet, når der gennemføres aktioner, der finansieres i henhold til denne beslutning; beskyttelsen skal sikres ved foranstaltninger til forebyggelse af svig, korruption og andre ulovlige forhold, ved effektiv kontrol og, hvis der konstateres uregelmæssigheder, ved tilbagesøgning af de uretmæssigt udbetalte beløb samt efter omstændighederne ved sanktioner, der skal være effektive, forholdsmæssige og have afskrækkende virkning.
               2.   Kommissionen, eller dens befuldmægtigede, og Revisionsretten har beføjelse til gennem bilagskontrol og kontrol på stedet at kontrollere alle tilskudsmodtagere, kontrahenter og underkontrahenter samt andre tredjeparter, som har modtaget midler fra Euratom i henhold til denne beslutning.
               3.   Det Europæiske Kontor for Bekæmpelse af Svig (OLAF) kan efter procedurerne i Europa-Parlamentets og Rådets forordning (EU, Euratom) nr. 883/2013 (2) og Rådets forordning (Euratom, EF) nr. 2185/96 (3) foretage kontrol og inspektion på stedet for at fastslå, om der foreligger svig, korruption eller andre ulovlige forhold, til skade for Unionens finansielle interesser i forbindelse med en aftale om tilskud, en afgørelse om ydelse af tilskud eller en kontrakt om finansiering i henhold til nærværende beslutning.
               Samarbejdsaftaler med tredjelande og internationale organisationer, kontrakter, aftaler og afgørelser som følge af gennemførelsen af denne beslutning skal udtrykkeligt give Kommissionen, Revisionsretten og OLAF beføjelse til at foretage en sådan kontrol og inspektion på stedet, uden at dette griber ind i stk. 2 og det første afsnit af dette stykke.
               Artikel 5b
               Midtvejsevaluering
               Kommissionen forelægger senest den 31. december 2017 Europa-Parlamentet og Rådet en statusrapport om gennemførelsen af denne beslutning på grundlag af de oplysninger, som fællesforetagendet har fremsendt. I rapporten skal der redegøres for resultaterne af Euratoms bidrag omhandlet i artikel 4, stk. 3, hvad angår forpligtelser og udgifter.
               
                  (2)  Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF), og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (EUT L 248 af 18.9.2013, s. 1)."
						
               
                  (3)  Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder (EFT L 292 af 15.11.1996, s. 2).«"
						
            
         Artikel 2
   Ikrafttræden
   Denne afgørelse træder i kraft på tredjedagen efter offentliggørelsen i Den Europæiske Unions Tidende.
   Den anvendes fra den 1. januar 2014.
   Artikel 3
   Adressater
   Denne afgørelse er rettet til medlemsstaterne.
   
      Udfærdiget i Bruxelles, den 13. december 2013.
      
         
            På Rådets vegne
         
         V. MAZURONIS
         
            Formand
         
      
   
   
      (1)  Rådets beslutning 2007/198/Euratom af 27. marts 2007 om oprettelse af et europæisk fællesforetagende for ITER og fusionsenergiudvikling og om tilståelse af fordele til det (EUT L 90 af 30.3.2007, s. 58).